作者:葛長庚
標題:瑤臺月
內容:煙霄凝碧。問紫府清都，今夕何夕。桐陰下、幽情遠，與秋無極。念陳跡、虎殿虯宮，記往事、龍簫鳳笛。露華冷，蟾光白。雲影淨，天籟息。知得。是蓬萊不遠，身無羽翼。廣寒宮、舞徹霓裳，白玉臺、歌罷瑤席。爭不思下界，有人岑寂。羨博望、兩泛仙槎，與曼倩、三偷蟠實。把丹鼎，暗融液。乘雲氣，醉揮斥。嗟惜。但城南老樹，人誰我識。